Mamma Mia

Ég man þá tíð þegar sænski kvartettinn ABBA var ekki hátt skrifaður hjá þeim sem fjölluðu um popptónlist og voru lög þeirra afgreidd sem léttmeti sem myndi gleymast með tíð og tíma. Annað hefur komið á daginn og lifa ABBA lögin góðu lífi á meðan lög ýmissa hljómsveita sem var hampað af sjálfskipuðum sérfræðingum hafa fallið í gleymsku.

ABBA lagði upp laupana 1982 og lög hljómsveitarinnar hefðu sjálfsagt haldið sínum vinsældum án utanaðkomandi hjálpar, en það vill svo til að það var kvikmyndin Muriels Wedding, sem endanlega festi þau í sessi. Myndin sem fjallað um forfallinn Abba aðdáenda varð gífurlega vinsæl og í kjölfarið var farið að nota lögin í kvikmyndir og sjónvarp og má segja að ný kynslóð ABBA aðdaénda hafi litið dagsins ljós.

Söngleikurinn Mamma Mia sló einnig strax í gegn og hefur verið sýndur um allan heim við miklar vinsældir. Í honum er farin sú leið að nota lög og texta ABBA sem undirstöðu í söguna sem síðan er lauslega byggð á kvikmynd frá 1968, Buona Sera, Mrs Campbell. Sem sagt samsuða sem ætti ekki að boða gott, en neistinn var fyrir hendi og söngleikurinn iðar af miklu fjöri sem hrífur áhorfandann með sér.

Kvikmyndagerðin iðar af sama fjöri og má segja að tónlistin og frábær flutningur keyri yfir alla þá annmarka sem eru í sögunni og gríska eyjan þar sem brúðkaupið á að fara fram á verður að einu allsherjar dans- og söngvasviði. Þegar svo upp er staðið þá hafa allir fengið það sem þeir óskuðu eftir, frábært skemmtiprógramm þar sem gleðin er í fyrirrúmi. Góður endir þar sem sviðsett eru Dancing Queen og Waterloo er staðfesting á því að Mamma Mia er fyrst og fremst til dýrðar ABBA og lögum þeirra. Skemmtilegur endir á skemmtilegri kvikmynd sem samt hefur marga vankanta kvikmyndalega séð.

Hvað varðar leikarana þá mæðir mest á Meryl Streep í hlutverki Donnu. Hafi það komið einhverjum á óvart hversu góð söngkona hún er þá hefur sá hinn sami ekki séð kvikmynd Robert Altmans, Praire Home Companion, þar sem hún lék sveitasöngkonu og var jafn frábær í söng sínum og í Mamma Mia. Pierce Brosnan átti í nokkrum erfiðleiknum í söngnum en slapp fyrir horn og náðu þeir ágætlega saman, hann Colin Firth og Stellan Skarsgård í hlutverkum þeirra þriggja sem til greina koma sem feður dóttur Donnu, sem er að fara að gifta sig.

Ung leikkona, Amanda Seyfried leikur svo dótturina, sem er miðdepill alls sem er að gerast. Hún hefur þann sjarma sem til þarf og góða söngrödd. Kómíkin kemur svo frá Julie Walters og Christine Baranski, sem leika vinkonur Donnu sem boðið er til brúðkaupsins.

Þegar á heildina er litið þá er Mamma Mia ekki merkileg kvikmynd, má segja að reynsluleysi leikstjórans Phyllidia Lloyd sé að nokkru leyti um að kenna. Hún er of meðvituðuð um tilurð söngleiksins, sem hún setti fyrst allra á svið, til að geta gleymt því og notfært sér möguleika kvikmyndarinnar, en það verður ekki af myndin tekið að gleðin ræður ríkjum og allir fara sáttir út af sýningu.

Leikstjóri: Phyllidia Lloyd. Handrit: Catherine Johnson. Kvikmyndataka: Haris Zambarloukos. Tónlist: Benny Anderson og Björn Ulvaeus. Leikarar: Meryl Streep, Amanda Seyfried, Pierce Brosnan, Colin Firth, Stellan Skarsgård, Julie Walters og Christine Baranski. 108 mín.

Hilmar Karlsson